
DISSERTATIO  MEDICA  /? 

IN  AUGURALIS, 

DE 

USU  ET  ABUSU 

SANGUINIS  MISSIONIS 

IN  FEBRIBUS. 

AUCTORE  GULIELMO  STANHOPE  BEECRAFT. 

Nunc  diei,  quum  tam  assidue  illud,  Judi¬ 
cet  unusquisque  pro  se9  in  auribus  nostris  re¬ 
sonat,  nemini  necessarium  esse  potest  se  ex¬ 
cusare,  quod  caeterorum,  utcunque  ingenio 
scientiaque  sibi  praecellentium,  opiniones 
excutere,  erroresque,  siqui  sunt,  exponere 
cogitat,  dummodo  haec,  qua  decet  modes¬ 
tia,  fiant.  Quisquis  enim  optimo  illo  natu¬ 
rae  dono,  judicio,  ipse  usus  fuerit,  eum  cae- 
teris  idem  concedere  utique  oportebit ;  quo¬ 
que  felicius  aliquis  hoc  fecerit,  eo  modestius 

feret  alios  vestigia  sua  premere.  Neque 
enim  ut  animis  hominum  imperet,  sed  ut 
naturae  arcana  detegat  et  illustret,  verus  phi¬ 
losophus  laborat ;  summisque  viribus  adni- 
titur,  non  ut  sententias,  atque  adeo  errores 
suos  quoquomodo  tueatur,  sed  ut  hos,  alio¬ 
rum  auxilio,  corrigat  et  emendet.  Pro  veri¬ 
tate  pugnat ;  veritas  autem  ut  ex  puteo  suo 
(uti  in  proverbio  est)  exhauriatur,  plurium 
manus  saepe  postulat  ;  quae  si  imbecilliores 
aliquando  sunt,  tamen  non  est  veritatis  veri 
sectatoris  ullum,  utcunque  infirmum,  auxi¬ 
lium,  ad  eam  eliciendam  respuere. 

Haec  ideo  dixi  ne  cui  parum  verecunde 
factum  videretur,  quod  ego,  juvenis  atque 
rudior,  quaestionem  attingerem,  quae  tam- 
diu  peritissimos,  longoque  usu  doctos,  exer¬ 
cuerit.  Vellem  equidem  digniori  hoc  opus 
contigisset ;  vellem  mihi  illud  imperatum 
esset,  ut  aliorum  potius  sapienter  scripta  le¬ 
gerem,  quam  ut  ipse  aliquid  imperite  literis 
mandarem:  quoniam  vero  aliquid,  secundum 
leges  celeberrimae  hujus  Academiae  Doc- 
toratum  ambientibus  quoquomodo  scriben- 

dum  est,  putavi  me  non  melius  facturum  quam 
si  quaedam  de  usu  et  abusu  sanguinis  missio¬ 
nis  in  febribus  conflarem,  non  modo  quia  haec 
quaestio  nunc  diei  animos  hominum  magno¬ 
pere  occupat,  sed  etiam  quia  non  est  quod 
omnino  ad  medicinam  ipsam  magis  pertinet. 

Hoc  igitur  quo  melius  faciam,  primum 
de  iis  opinionibus  pauca  dicam,  quae  pluri¬ 
mum,  per  tot  annos,  conferebant  ad  homi¬ 
num  animos  ab  hoc,  optimo  quidem,  abuso 
tamen,  remedio  in  febribus  avertendos  ;  de¬ 
inde  quibus  rationibus  hae  opiniones  aliquan¬ 
do  eversae  fuerint,  breviter  ostendam  ;  tum 
autem  quam  simus  usque  proclives  certos 
illos  fines,  quos,  ut  inquit  nobilis  poeta,  ul¬ 
tra  citraque  nequit  consistere  rectum  transi¬ 
lire,  atque  optimum  quodque  intemperan¬ 
tia  nostra  in  malum  vertere,  postremo  doce¬ 
bo.  Igitur  a  Doctorum  Cullen  Brown- 
que  sententiis  incipiendum  est. 

Quisquis  artis  medicae  principiis  quam 
levissime  imbutus  fuerit,  necesse  est  noverit 
quantum  haec  ars  Cullen  debeat,  quam- 

que  bene  hic  de  medicis  omnibus  meruerit, 
disciplinam  pangendo,  quae  non  minus  Bo- 
eehaayianae,  cui  successit,  antecellat, 
quam  haec  prioribus  omnibus  antecelluerit. 
Veruntamennon  ipsi  Cullen  datum  est  ab 
errore  vacuus  ut  esset ;  quodque  de  febrium 
natura  atque  curatione  docuit,  manifestum 
reddit,  quam  sint  arcti  humani  ingenii  limi¬ 
tes,  quamque  insulse  nobismet  ipsis  persua¬ 
deamus  fore  ut  naturae  omnes  ambages  ali¬ 
quando  prosequamur.  At  Cullen  prima¬ 
rius  error  ille  fuit,  quod  existimavit  quas¬ 
dam  febres  ex  imbecillitate  proficisci,  ean- 
demque  totum  discursum  earum  quodam¬ 
modo  comitari  ;  sic  ut  illa  vis,  quae  me- 
dicatrix  naturae  appellatur,  cuj usque  of¬ 
ficium  est  quicquid  pestiferum  noxiumque 

\ 

est  a  corpore  depellere,  interdum  imbecil¬ 
lior  sit  quam  ut  hoc  efficere  possit.  Quod 
si,  igitur,  vis  illa,  sive  corporis  reactio,  in¬ 
terdum  vehementior  fuerit,  tamen  magnam 
infirmitatem  utique  subsecuturam  expecta- 
vit  ;  foreque  ut  haec  vehementer  intende¬ 
retur,  siquo  modo  reactionem  illam  co- 

hibere  voluerimus.  Itaque,  conjecturam 
suam  sequens,  sanguinis  missionem,  in  tali¬ 
bus  febribus  non  secus  atque  totam  cura¬ 
tionem  quae  vires  deprimit,  raro  profutu¬ 
ram  arbitratur,  vixque  non  ex  toto  prohi¬ 
bet.  Hoc  quam  perperam  fecerit,  docent 
rationes  ususque  summorum  nostrum  tem¬ 
porum  medicorum,  qui  tam  feliciter  hoc  re¬ 
medio  usi  sunt  et  utuntur.  Atqui  Cullen 
illo  potissimum  nomine  falsus  fuisse  videtur, 
quod  ultimum  stadium  solum,  vel  certe  maxi¬ 
me,  quarundam  febrium,  earumque  potissi¬ 
mum  quae  ex  contagio  gignuntur,  aspexit. 
Quod  si  totum  discursum  morbi  simul  con¬ 
templatus  erat,  fieri  vix  potuit,  quin  intellige- 
ret  hoc  stadium  ex  prioribus,  secundum  na¬ 
turae  leges,  proficisci;  totamque  illam  imbe¬ 
cillitatem,  quae  sub  hoc  est,  ex  priore  ve¬ 
hementi  cordis  et  arteriarum  actione  move¬ 
ri.  Neque  enim  aliis  legibus,  quod  ad  hoc, 
inviti  musculi,  abis  voluntarii,  parent ; 
utrorumque  intensam  actionem  subsequun¬ 
tur  fatigatio  atque  infirmitas,  quae  sic  de¬ 
mum  arceri  possunt  si  prior  actio  moderata 

fuerit.  Haec  igitur  de  Cullen  opinionibus ; 
quae,  etsi  perpauci  nostris  temporibus  eas 
plene  amplectuntur,  tantum,  tamque  diu  in 
medicina  valebant,  neque  quidem  nunc  plane 
aboleverunt.  Difficillimum  enim  est  inve¬ 
teratos  errores  corrigere,  neque  alii  causae 
tribuendum  est,  quod  Stoker,  0’Brien 
paucique  alii  etiamnum  de  imbecillitate, 
tanquam  febris  primaria  causa,  disputant ; 
immo  vero  vix  dubitandum  est,  quin  ipse 
celeberrimus  hujus  opinionis  auctor,  si  nunc 
viveret  viventiumque  rationes  audiret,  ab 
eadem  esset  deflexurus. 

a 

Haec  tamen  ubi  dico,  minime  est  celan¬ 
dum,  quod  quidam,  iique  non  parvi  nomi¬ 
nis,  medici  negant  hodiernos  quicquam  in 
hac  re  profecisse  ;  affirmantque  Cullen,  si 
nunc  viveret,  febres  per  sanguinis  mission¬ 
em  caeterasque  depletiones  curare  posse, 
neque  a  pristina  sententia  sua  transversum 
digitum  deflectere.  Quid  enim  ?  Non  nunc 
tales  esse  febres,  quales  Cullen  per  vinum 
corticem  que  Peruvianum  curare,  et  commo¬ 
de  curare,  solebat ;  quae  si  denuo  accide- 

rent,  eandem  iterum  curationem,  in  vicem 

sanguinis  missionis,  esse  desideraturas.  Fe- 

/ 

bres  autem  per  temporis  discursum  pluri¬ 
mum  variari,  atque  ita  quidem,  ut  vix  com¬ 
modius  febres  describere  quam  nubes  possi¬ 
mus,  quae  etiam  dum  describimus,  mutan¬ 
tur.  Parum  igitur  bene  illud  dici  quod  a 
pluribus  dici  solet,  febrem  typhum,  talem 
qualis  a  Cullen  describitur,  in  natura  nus¬ 
quam  inveniri.  Potuit  enim  Cullen  ac¬ 
cidere,  neque  quenquam  apud  nos  aliquid 
tale  unquam  vidisse  ;  quinetiam  negat  me¬ 
dicus  jure  spectatissimus  Gurry  unum  ex¬ 
emplum  veri  typhi,  qualis  a  Sydenham, 
Huxham,  Pringle  aliisque  depingitur, 
Londini  per  plures  annos  accidisse.  Haec  si 
vera  sunt,  possent  fastidium  nostrum  quo¬ 
dammodo  reprimere,  pauloque  plus  obser- 
vantiae  Cullen  conciliare,  quam  solet 
nunc  diei  ab  insulsissimo  quoque  arrisore 
accipere.  Sed  ad  Brown  transeo  ;  cujus,  ut 
philosophi,  opiniones  vix  magis  notabiles 
sunt,  quam,  ut  viri,  actiones. 

Illas  vero  antequam  exponam,  liceat  dicere 
quod  vix  credibile  sit  virum,  tanti  ingenii 
quanti  fuit  Brown,  posse  revera  illis  sen¬ 
tentiis,  quas  in  medio  protulit,  ipsum  om¬ 
nino  credere  ;  quodque  magis  versimile  sit 
eum  has  amplexum  fuisse,  partim  certe,  quia 
irascebatur  iis  hominibus  unde  elementa 
scientiae  suae  acceperat,  eosdemque  quo- 
quomodo  oppugnare  cupiebat.  Neque  qui¬ 
dem  hoc  judicium  acerbum  parumque  jus¬ 
tum  esse  videtur,  si  modo  illud  verum  est 
quod  a  celeberrimo  quodam  Londinensi 
medico  publice  in  praelectionibus  prolatum 
est,  Brown  usque  adeo  veritatis  negligen- 
tem  fuisse,  ut  non  dubitaret  exempla  testi¬ 
moniaque  falsa  sibi  fingere,  quotiescunque 
haec  argumento  suo  aliquid  collatura  visa 
sunt.  Narrat  enim  supra  dictus  medicus, 
Brown,  quum  aliquando  forte  podagra  ita 
laborabat,  ut  ipse  scribere  non  posset,  sibi 
opus  dedisse  ut  historiam  morbi  ejus  scribe¬ 
ret  vulgaretque ;  in  qua  asseveratum  est 
eum  ex  curatione  sua  excitante  plane  sana¬ 
tum  fuisse,  idque  tum  quum  usque  adeo 

male  habebatur,  ut  e  lecto  surgere  non  pos¬ 
set.  Quod  si  homo  ad  rationes  tam  indig- 

•  • 

nas  tamque  inhonestas  confugere,  ut  opini¬ 
ones  suas  sustineat,  non  dubitat,  licet  certe 
suspicari  incitamenta  unde  illae  proficiscan¬ 
tur,  eademque  parum  honesta  fuisse  existi¬ 
mare.  Malum  quidem  est,  quod  conjectu¬ 
rae  admodum  diversae,  atque  inter  se  con¬ 
trariae,  in  medicina  (quae,  uti  inquit  Cel¬ 
sus,  conjecturalis  plane  ars  est)  proponi  pos¬ 
sunt,  tantisque  rationum  momentis  ab  homi¬ 
nibus  ingeniosis  usque  defendi,  ut  plurium 
animos  aliquamdiu  fallant.  ‘His  vero  opti¬ 
mum  antidotum  tempus  est,  quod,  vera  a 
falsis  citius  tardiusve  separando,  eosdem  ani¬ 
mos  ad  pristinam  sanitatem  reducit. 

At  Brown  disciplinae  illa  primaria  pars 
est,  quod  causam  proximam  omnium  febri¬ 
um  manifestam  imbecilitatem  esse  judicat. 
Etenim  <c  by  fevers,”  inquit,  “  here  are  meant 
“  those  diseases  so  named  which  depend  on 
“  evident  debility  haec  autem  imbecilitas 
per  totum  morbi  discursum  permaneat  ne- 
*  cesse  est.  Itaque  ut  huic,  de  natura  febii- 

um,  opinioni  constet,  Brown  vehementem 
adversus,  non  sanguinis  detractionem  modo, 
verum  etiam  caetera  omnia  sedantia  reme¬ 
dia,  quae  plurimum  contra  febres  valere  ex¬ 
perimur,  clamat,  quae  ita  reprobat  quasi 
plane  pestifera  sint.  Excitantia  autem  ea 
sunt,  quae,  secundum  ejus  rationes,  maxime 
prodesse  debent,  hisque  plurimum  usque¬ 
quaque  tribuit.  At  imbecillitas,  quam  sibi 
finxit  Brown,  universalis  esse  totumque 
corpus  occupare  putatur.  Hoc  quam  non 
verum  esse  possit,  utique  quod  ad  cor  arteri¬ 
asque  pertinet,  testantur  satis  superque  pul¬ 
sus  validus  plenusque  et  durus,  urina  rubra 
et  copiosa,  plurimaeque  aliae  secretiones  auc¬ 
tae,  quae  sub  stadio  calido  quarundam  febri¬ 
um  accedunt ;  quaeque  fieri  non  possunt, 
nisi  vasa  quae  sanguinem  vehunt  integra, 
atque  adeo  intensa,  actione  fruuntur.  Quod 
si  noster  philosophus  parum  in  ipsa  morbo¬ 
rum  curatione  versabatur,  at  certe  haec, 
quae  tantopere  conjecturae  ejus  adversantur, 
fugere  eum  non  potuerunt.  Atqui  non  is 
fuit  Brown,  qui  parvis  difficultatibus  suc- 


IN  FEBRIBUS. 


11 


cumberet ;  itaque  hanc  ingeniossima  ratione 
superat.  Finxit  enim  sibi  simulatum  quen- 
dam  vigorem,  unde  haec  omnia,  quae  tam 
male  ad  imbecillitatem  referri  potuissent, 
proficisci  vult ;  quoque  tum  cor  arteriaeque 
frui  videntur,  quum  revera  summa  imbecilli¬ 
tate  laborant.  Ego  vero  qualis  sit  iste  simu¬ 
latus  vigor,  aut  quid  demum  movere  cor 
arteriasque  possit  ut  hujusmodi  dolis  utan¬ 
tur,  parum  equidem  intelligo.  Nam  aut  haec 
vi  quadam  instrui,  qua  se  plus  minusve 
sponte  sua  moveant,  vel  horum  motus  con¬ 
ditionem,  quod  ad  veram  imbecillitatem  vi- 
goremve,  testari,  utique  debent. 

Brown  autem  opiniones,  utcunque  falsae 
et  absurdae  sint,  diuque  apud  plerosque  abo¬ 
leverint,  nuper  e  tumulo  quasi,  ubi,  simul 
cum  auctore  suo  ingeniosissimo,  placide  le- 
quiescebant,  excitavit  Maceean,7  qui  vix 
non  ipsum  Brown  delirando  vincit.  Non 
operae  pretium  fuisset  hujus  hominis  delira¬ 
tiones  curiosius  prosequi,  ut  quae  a  judicio 


*  Vide  Maclean’s  Works  passim. 

communi  tam  sint  alienae,  ut  nemo  de  iis 
serio  dubitare  possit.  Sat  igitur  sit  dixisse 
hunc,  non  modo  Brown  ducem  suum  per 

► 

omnia  sequi,  maximeque  quod  febris  sem- 
per  ex  imbecillitate  nasci,  neque  sangui¬ 
nis  missionem  unquam  aut  desiderare,  aut 
impune  ferre  putat,  verum  etiam  omnes 
morbos  ad  eandem  imbecillitatem  sive  exci¬ 
tationem  imminutam,  referre.  Itaque  san¬ 
guinis  missionem,  quae  tam  diu  summam 
sedem  inter  medicinae  auxilia,  neque  imme¬ 
rito,  occupavit,  quaeque,  quicquid  dixerit 
Maclean,  diu,  procul  dubio,  occupabit,  e 
morborum  curationibus  plane  detrudendam 
putat ;  neque  enim  morbum  aliquem  un¬ 
quam  accidere,  aut  accidere  posse,  qui  gut¬ 
tam  ipsam  sanguinis  e  corpore  mitti  deside¬ 
rat.  Qui  hoc  ferre  potest,  huic  nihil  nimis 
absurdum  putarem.  Maclean,  autem  sibi 
gratulatur,  quod  rationem  invenerit,  qua 
plura  millia  hominum  quotannis  serventur  : 
mirum  ni,  si  omnes  pariter  atque  hic  delira¬ 
bant,  plura  millia  ad  orcum  intempestive 
mandarentur. 

Hic  vero  minime  omittendum  est,  (siqui¬ 
dem  pristini  amici  defectio  optimum  testi¬ 
monium  invalidae  disciplinae  est)  quod  plu- 
res  medici  in  Gallia,  atque  imprimis  Brous- 
sais,  qui  diu  Brown  secuti  erant,  idque  a- 
cerrime,  nuper,  ex  emendato  judicio,  hunc 
respuerunt ;  quodque  proxime  dictus  cele¬ 
berrimus  medicus  febres  omnes  nunc  ad  in¬ 
flammationem,  eamque  saepissime  tunicae 
mucosae  intestinorum,  referre  solet ;  quam 
inflammationem  ut  vincamus,  ad  sanguinis 
missionem,  caeterasque  partes  curationis  an- 
tiphlogisticae,  (ut  vocatur)  utique  confugi¬ 
endum  est. 

Sed  quum  dixerim  unde  factum  sit,  ut 
sanguinis  missio,  in  febribus,  tam  diu  inu¬ 
tilis,  atque  adeo  perniciosa,  esse  crederetur, 
sequitur  ut  proponam  nomina  rationesque 
eorum,  qui  optimum  remedium  ad  debitos 
honores  revexerint.  Neque  enim  apud  nos 
demum  sanguinis  detractio  in  febribus  lau¬ 
datur  ;  siquidem  pater  ipse  medicinae  Hip- 

P0CRATEs,ut  quibusdam  persuasum  est,  certe 
alter  ille  Latinusque  Hippocrates  Celsus, 
hoc  auxilium  in  febribus  commendavit ;  eo- 
demque  usi  sunt  Aurelianus,  Aretaeus, 
Galenus,  quique  hunc,  maxima  ex  parte, 
sequebantur,  Arabici,  omnes  denique  plus 
minus,  qui  salutarem  artem,  a  primis  proti¬ 
nus  temporibus,  ad  id  tempus  quo  primum 
pestifera  illa  effata,  de  quibus  supra  dictum 
est,  prolata  sunt,  exercebant.  Nam  quid  ego 
Sydenham  nostrum,  Willis,  Pitcairn, 
Mead,  sexcentos  alios  enumerem  ?  qui  om¬ 
nes  sanguinis  detractione,  in  curandis  febri¬ 
bus,  quodammodo  usi  sunt,  antequam  Cul- 
lenus  Edinburgi,  Fordyce  autem  Lon- 
dini,  animos  medicorum  ob  optimo  remedio 
male  averterent. 

At  ex  iis  qui,  post  hos  errores,  viam  ad  pris¬ 
tinam  melioremque  medicinam  aperuerunt, 
Jackson  primum  locum  jure  sibi  vindicat.  Is 
enim  tam  mature  atque  anno  1774,  febres  in 
India  Occidentali  per  sanguinis  missionem 
curare  inceperat,  eandem  vehementer  lau- 

dare.*  Neque  tamen  id  fecit,  tam  quia  fe¬ 
bres  ex  nimis  vehementi  actione  proficisci 
putaret,  quam  corpus  onere  sanguinis,  sub 
febribus,  opprimi;  missionem  ejus  igitur  non 
tam  corpus  sedare,  quam  excitare,  sicut  qui 
onus  fert,  si  eodem  opprimitur,  optime  adju¬ 
vatur  si  ex  onere  aliquid  detraxerimus.  Ne¬ 
que  hoc  solum  commodum  Jackson  ex  san¬ 
guinis  detractione  se  reportare  putavit ;  ex 
eadem  enim,  inquit,  motus  in  corpore  cor¬ 
rupti,  unde  pendet  morbus,  vel  mutantur, 
vel  sistuntur,  occasioque  praebetur,  qua  sa¬ 
lubres  actiones  vitiatis  succedant,  unde  faci¬ 
lis  ad  sanitatem  reditus  fiat.  Quod  si  Jack¬ 
son  rationes  subobscurae  fuerunt,  tamen 
quam  bene  ei  cederet  hujusmodi  curatio,  ne¬ 
gare  nemo  potuit.  Dubitare  tamen  etiam- 
num  plerique  de  generali  utilitate  sanguinis 
in  febribus  detractionis,  atque  dictitare,  ut¬ 
cunque  bene  id  auxilium  ferret  miles  durus 


*  Vid.  Jackson’s  Appendix  to  his  Remarks  on  the 
Constitution  of  the  Medical  Department  of  the  British 
Army. 

et  robustus,  in  quos  maxime  Jackson  id 
expertus  erat,  tamen  parum  idoneam  cura¬ 
tionem  hanc  esse  corporum  molliorum  et  in¬ 
firmorum,  quae  sub  tali  medicina  celeriter 
raptum  iri  vehementer  credebant. 

Opus  igitur  fuit  aliorum  experimentis  et 
testimoniis,  quo  hunc  scrupulum  aliquando 
tollerent.  Neque  haec  diu  desunt;  siqui¬ 
dem  paucos  post  annos  Sutton  eandem  fe¬ 
brium  curationem  experiri,  idque  felicissime, 
in  America  coepit*.  Post  quem  Clutter- 
buck,  non  novam  quidem,  plane  diversam 
tamen  ab  acceptissima,  opinionem  de  febri¬ 
um  natura  docere  Londini  coepit ;  cui  etsi 
nunc  diei  perpauci  assentiunt,  tamen  illud 
certe  affecit,  ut  medici  a  sanguinis  missione, 
sub  iis  malis,  minus  abhorrerent.  Docet 
enim  Clutterbuck  f  (id  quid  revera  docu¬ 
erat  Pew,  anno  1785)  omnes  febres  natura 
similes  esse,semperque  ex  moderata  quadam 


*  Vid.  Medical  and  Physical  Journal,  Yol.  38. 
t  Vid.  Clutterbuck’s  Inquiry  into  the  Nature  and 
Seat  of  Fever. 

cerebri  inflammatione  proficisci ;  cui  malo 
cum  sanguinis  missio  utique  opportuna  sit, 
fieri  non  potuit,  quin  eadem  quodammodo 
ad  omnes  febres  referretur. 

Haec  ubi  fiebant  Mills  rationes  suas  de 
febribus  Eblana  vulgavit ;  sub  quibus  omnes 
febres  ex  aliqua  inflammatione  moveri  exis¬ 
timat,  iisdemque,  pro  parte  quae  maxime 
exercetur,  nomina  dat* *.  Hinc  habemus,  non 
typhum  modo,  verum  etiam  febrem  gastri¬ 
cam,  enteriticam,  cardiacam  aliasque,  prout 
ventriculus,  intestina,  cor  aliaeve  partes  male 
se  habeant.  Quam  quidem  descriptionem 
secuti  sunt,  cum  Pritchard  aliique,  tum 
Duncan  noster  junior ;  qui  illo  nomine 
Mills  sententiae  omnino  accedunt,  quod 
aliquam  partem  corporis,  sub  omnibus  febri¬ 
bus,  prae  caeteris  laborare  utique  afbitran- 
tur.  At  pulsus  imbecillus,  qui  quasdam  fe¬ 
bres,  comitari  consuevit,  secundum  eundem 
Mills,  non  tam  ex  corporis  infirmitate  quam 
ex  oppressione,  id  quod  opinatus  erat  Jack- 


i 

*  Vid.  Mills  on  the  Utility  of  Blood-letting  in  Fever, 

son,  proficiscitur  :  postulat  igitur,  non  secus 
*  atque  ipsa  natura  morbi,  ut  qui  ex  inflam¬ 
matione  utique  pendeat,  sanguinis  missio¬ 
nem  ;  neque  omnino  aliud  quicquam  ad¬ 
versus  febres  magis  valere.  Longum  est 
omnes  enumerare  qui,  post  hos,  de  liujus  re¬ 
medii,  in  febribus,  utilitatibus  scripserant ; 
minusque  necessarium  id  esse  videtur  quia 
omnium  rationes  ususque  quodammodo  si¬ 
miles  esse  videntur.  Itaque  caeteros  tran¬ 
seo,  quo  citius  ad  Armsteong  veniam; 
quem  tam  breviter  praeterire  neutiquam  li¬ 
cet. 

Is  igitur  in  libro,  qui  merito  inter  optimos 
in  arte  medica  nostris  temporibus  prolatos 
recensetur,  posteaquam  febris  typhi  tripli¬ 
cem  distributionem  fecit,  singulas  species  in 
terna  stadia  dividit.  At  in  prima  specie, 
quam  simplicem  vocat,  ut  quam  nulla  ali- 
cujus  partis  inflammatio  comitetur,  (id  quod 
utrumne  fieri  omnino  possit,  dubitat  Peit- 
chard  aliique)  sanguinis  missionem  plerum¬ 
que  supervacuam  esse  arbitratur.  In  altera 
autem  specie,  quam  inflammatoriam,  atque 

adeo  in  tertia,  quam  congestivam  appellat, 
sanguinis  detractionem  summum  remedium 
putat ;  quam  quidem  adeo  diligit,  ut  hanc 
brachium  dextrum  medicinae  vocet,  uti  hy- 
drargyri  submuriatem  sinistrum.  Quod  si 
ulla  evidentia  signa  acutae  inflammationis 
sunt,  quae  fere  sub  secundo  morbi  stadio 
(quod  excitationis  vocat)  oriuntur,  quaeque 
cerebrum  vel  membranas  ejus,  pulmonem, 
pleuram,  asperam  arteriam,  ventriculum,  in¬ 
testina,  jecur,  peritoneum,  male  se  habere 
testantur,  nemo  dubitare  de  sanguinis  missi 
utilitatibus  potest.  Neque  solum  prodest 
id  remedium  ubi  acuta  inflammatio  alicujus 
partis  ex  propriis  suis  signis  se  prodit.  Est 
enim  genus  inflammationis  quod  subacu¬ 
tam  appellat,  quodque  se  minus  manifestis 
quidem,  non  obscuris  tamen,  indiciis  osten¬ 
dit.  Hoc  parum  vel  nihil  doloris  comitatur; 
pulsus  vero  celerrimus  est,  spiritus  vehemen¬ 
ter  agitatur,  lingua  arida  sordibusque  onus¬ 
ta  est,  et  corpus  universum  summa  oppressio 
02cupat.  Sub  hac  igitur  conditione,  non 
secus  atque  in  congestiva  specie,  summa 

spes  in  sanguinis  detractione  est,  cum  e  bra¬ 
chio,  tum,  post  aliquamdiu,  e  partibus ;  ex 
qua,  si  initio  facta  fuerit,  et  cum  mediocri 
prudentia,  corporis  vires  ita  non  consu¬ 
muntur,  ut  multum  adaugeantur,  omniaque 
supra  dicta  mala  plurimum  leventur.  Post 
hanc  curationem,  Armstrong  nihil  tanto¬ 
pere  proficere  existimat,  atque  liydrargyrum; 
quod  imprimis  valere  ad  circuitum  sangui¬ 
nis  aequalem  reddendum  putat.  Verum 
hoc  ad  nostrum  argumentum  minus  pertinet. 

Igitur  cujus  curationis  fundamenta  tam 
feliciter  jecerant  Jackson,  Sutton,  Mills, 
Armstrong,  quamque  tam  bene  sustinue¬ 
rant  et  firmaverant  Bateman,  Prjtchard, 
Percival,  Cheyne,  Duncan,  eam  spe¬ 
randum  fuit  ne  quis  nimia  vehementia  lau¬ 
dis  debilitaret.  Tamen  non  est  generis  hu¬ 
mani,  in  re  ulla,  auream  mediocritatem  ser¬ 
vare  ;  ideoque  solum  ex  uno  vitio  effugere 
videmur,  ut  in  contrarium  recta  irruamus. 
Tribus  igitur  verbis  nunc  memorem  librum, 
qui,  rem  ultra  justos  suos  fines  evehendo, 
salutarem  nostram  artem,  vix  minus  quam 

de  imbecillitate  putredineque  praedicatio¬ 
nes,  laesurus  (si  modo  auctor  tanti  fuit)  esse 
videtur. 

Quicunque  legerit  Welsh  libellum,  no¬ 
verit  protinus  quemnam  hic  innuam,  quan¬ 
taque  cura  opus  sit,  ne  in  alteram  partem 
quidem,  non  tamen  minus,  quam  olim  deli¬ 
rare  incipiamus.  Neque  enim,  quia  sangui¬ 
nis  missio  in  febribus  bonum  remedium  est, 
protinus  nulla  alia  alicujus  momenti  sunt, 
neque  haec  sic  laudanda  est,  ut  caetera  omnia, 
atque  adeo  ii  qui  his  aliquid  tribuunt,  fas¬ 
tidiose  vituperentur.  Neque  vero  eadem 
sanguinis  missio,  quia  prudenter  adhibita 
prodest,  non  ideo  potest  esse  vel  nimis 
sera,  vel  nimis  copiosa.  Quis  enim  un¬ 
quam,  praeter  Welsh,  homini,  decimo 
sexto  die  a  febris  initio,  cum  delirio  mussi¬ 
tante,  tendinum  subsultu,  lingua  dentibus¬ 
que  sordibus  crassis  et  atris  obductis,  cute 
stigmatis  plena,  pulsu  ad  centum  et  octo, 
contractiore  facilique  compressu,  triginta 
uncias  sanguinis  continuo  detraxit;  inse- 
quente  die  viginti,  tertio  alteras  viginti,  &c.? 

Ita  adhibere  optimum  remedium,  non  uti 
eo,  sed  abuti,  est.  Verun tamen  non  est  ne¬ 
gandum  eundem  Welsh  plurima  exempla 
protulisse,  sub  quibus  sanguinis  missio  sum¬ 
mo  bono  fuit ;  librumque  ejus  inter  optimas 
evidentias  esse,  quantum  hoc  remedium  in 
febribus  prodesse  soleat.  Cavendum  modo 
ne  modum  excedamus  :  quod  si  interdum 
fecerimus  et  homo  convaluerit,  hoc  oportet 
testimonium  existimare,  non  quam  commo¬ 
de  hominem  curaverimus,  sed  quantum  cor¬ 
pus  humanum  tolerare  possit. 

